Svend Aage Jensby (V), 2002-05-17:
Vi er meget langt i forliget med henblik på gennemførelse af det; der mangler ikke mange dele. Det her spørgsmål om Værløse er et af dem, der udestår, så det er udmærket at få en debat om det.
Det nuværende forsvarsforlig medfører omfattende rationaliseringer, centraliseringer og sammenlægninger i hele forsvaret.
Det tager tid at få gennemført disse ændringer, og det er vigtigt, at forsvaret får ro til det.
Der er på intet tidspunkt i dansk forsvarshistorie gennemført en så omfattende strukturændring, som tilfældet var ved forliget, som seks partier står bag, fra maj 1999.
De enkelte projekter i forligsimplementeringen kan generelt ikke betragtes som isolerede projekter.
Hovedparten er en kombination af projekter, der alle er indbyrdes forudsætningsskabende og dermed gensidig afhængige for opnåelse af det anslåede driftprovenu.
Det er jo sådan, at inden for flyvestationsproblematikken er Vandel allerede afhændet, og Hærens Flyvetjeneste flyttes til Karup.
Projektet vurderes både operativt og økonomisk rigtigt.
Inden jeg redegør for de økonomiske, operative og sikkerhedsmæssige konsekvenser af lukningen af Værløse som operation flyvestation - det er jo det, debatten drejer sig om - er det hensigtsmæssigt med nogle indledende oplysninger. Forligsprojektet indebærer bl.a., at eskadrille 721, det er transport- og inspektionsflyene, flyttes til Flyvestation Aalborg, og at eskadrille 722 - redningshelikopterne - samt Søværnets Flyvetjeneste flyttes til Karup.
I et separat forligsprojekt flyttes Hærens Flyvetjeneste også til Karup.
Herved er alle forsvarets helikoptertjenester samlet i Karup, og der opnås stor synergieffekt.
Ændringen af Flyvestation Vandel bidrager således til en samling af forsvarets helikoptere på én flyvestation og til samlingen af flyvevåbnets enheder på færre, men bedre udnyttede etablissementer.
Af Forsvarskommissionens beretning og forsvarsforliget fremgår, at det ændrede sikkerhedspolitiske billede muliggør betydelige omstillinger af dansk forsvar.
Den sikkerhedspolitiske situation efter 11. september ændrer ikke ved denne trusselvurdering og dermed beslutningsgrundlaget for forligsprojektet. 11. september har medført, at vi i ministeriet har nedsat en arbejdsgruppe, der har afgivet en rapport, som på andre områder anbefaler forskellige tiltag, forøgelse af specialstyrker og lignende.
Det er en anden sag.
Debatten i medierne har været fokuseret på det økonomiske aspekt uden i tilstrækkelig grad at se på fakta.
Mediernes behandling af sagens økonomiske aspekter er bl.a. sket på baggrund af en sammenblanding af forskellige prisniveauer, og jeg vil så efterfølgende kun nævne beløb i prisniveau 1999, som er det prisniveau, der er anvendt i det aktuelle forlig, for dermed at rydde misforståelser i så henseende af vejen.
Lad mig sige noget om de operative forhold.
Suverænitetshævdelse af dansk territorium, herunder Østdanmark,
vil fortsat kunne løses fuldt tilfredsstillende efter implementeringen af forligsprojektet. Suverænitetshævdelse og luftforsvar udføres allerede i dag af flyvevåbnets kampfly fra Jylland, fra Skrydstrup og Aalborg.
Det er således i dag ganske få F 16-fly, der i længere tid har opereret til og fra Værløse.
Der er miljømæssige problemer osv. Gennemførelse af VIP-flyvninger til og fra Sjælland påvirkes ved at nedlægge Værløse som operativ station.
Fremtidige flyvninger vil bl.a. skulle ske ved anvendelse af Kastrup Lufthavn, der vurderes at ville medføre en udgift på ca. 50.000 kr., og Roskilde med en årlig udgift på ca. 250.000 kr. Luftevakueringsberedskabet, Fiskeriinspektionen, flybåret havmiljøovervågning samt reaktionsstyrkeopgaverne bliver ikke nævneværdigt berørt af flytningen.
Så til det spørgsmål, som jeg forstod optog hr. Skaarup ganske meget, nemlig en eventuel evakuering af kongehus og regering.
Den vil fortsat kunne ske både til lands, til vands og i luften uanset Værløses status.
Forsvarets helikoptere kan endvidere operere uafhængigt af flyvestationer og af faste installationer i forbindelse med kriseopgaver.
Det er således ikke - det burde ikke være - overraskende, at en evakuering af kongehuset eller regering, og hvad der ellers skulle være, skulle kunne ske fra Ridebanen i form af en helikopter, der når som helst ville kunne videreføres til Kastrup og andre lufthavne, også svenske lufthavne.
Flyvestation Værløse vil fortsat kunne beflyves på lige fod med Odense og Esbjerg Lufthavne, der begge har ændret status fra flykontroltjenester til flyvepladsflyveinformationstjenester, ligesom nu Værløse bliver.
Så Odense, Esbjerg, Værløse vil være det samme.
Endvidere er der etableret et system tilsvarende det, som nu bliver på Værløse, på Thisted, Skive, Maribo og Vamdrup Flyvepladser.
Genetablering af flyvekontroltjenesten vurderes at kunne foretages med få økonomiske ressourcer, og ved en genetablering for kortere periode kan flykontroltjenesten bemandes med flyledereuddannet personel fra flyvevåbnet.
Hvis vi så ser på de personalemæssige forhold, er det vurderingen, at årsværksreduktioner og bevægelser ved det samlede forligsprojekt fortsat kan gennemføres som forventet, herunder at den samlede årsværkreduktion bliver ca. 325 årsværk.
Strukturændringerne af disse dimensioner kan selvsagt ikke realiseres uden personalemæssige omkostninger.
En relativt stor udskiftning blandt teknikere i stampersonelgruppen vurderes endvidere at ville medføre et midlertidigt fald i erfaringsniveauet inden for det tekniske område, og flyvestationens civile medarbejdergruppe er også ramt.
De personalemæssige implementeringsomkostninger vurderes begrænsede og forventes at kunne afholdes inden for den centrale pulje af midler, der i sin tid, da forsvarsforliget blev indgået, blev afsat til det formål.
De politikere, som traf beslutningen om forliget, var helt klar over, at det var nødvendigt at afsætte en pulje på grund af de omfattende strukturændringer, der skulle gennemføres.
Så til bygge- og anlægsforhold.
De samlede udgifter til bygge- og anlægsarbejder i relation til flytningen af eskadrille 721 til Aalborg, etableringen af AFIS-Værløse, samt flytning af eskadrille 722 og Søværnets Flyvetjeneste til Karup forventes nu at blive ca. 328 mio. kr. Da der heri medregnes ca. 14. mio. kr. til udvidelse af transportflykapaciteten, er denne omkostning ca. 50 mio. kr. mindre end det tal på 365 mio. kr., som man opererede med i arbejdsgruppen vedrørende Værløse, ISG-Værløse-forslaget.
Af samtlige projekter, som forsvarsforliget omfattede inden for hæren, søværnet og flyvevåbnet, er det en af de allerstørste årlige driftsbesparelser.
Det var de politikere, der sad bag forsvarsforligets forhandlinger, magtpåliggende at sikre, at dansk forsvar i fremtiden opnåede markante driftsbesparelser.
Lad mig vende mig til spørgsmålet om omgørelse af beslutningen.
Hvis man omgjorde beslutningen om Værløse, ville konsekvenserne være helt enormt omfattende.
Vi har reelt passeret, om jeg så må sige, the point of no return,
hvor det ville være dyrere at ændre end at gennemføre.
Det vil ikke være muligt at opnå det ønskede driftsprovenu.
Bygge- og anlægsomkostningerne ville være større ved at standse end at gennemføre, og der vil ikke være et provenu fra salg af Nordlejren.
Prisen for det vil naturligvis være afhængig af, til hvilket formål dette areal kan udlægges, men det er vel ikke for meget at antage, at hvis det kan udlægges til boligbyggeri i det kønne område, der er tale om, så taler vi om et provenu af ganske betydelig størrelse.
Jeg kan derfor konkludere følgende: Forsvarsforliget er en lang og omstændelig koordination af delprojekter, der indbyrdes er afhængige og forudsætningsskabende.
Det skylder vi også personellet.
Den løbende økonomiske opfølgning viser, at det budgetterede beløb til bygge- og anlægsprojekterne forventes at blive mindre end oprindeligt beregnet.
Der er således samlet set ingen fordyrelse i projektet.
Der opereres også i en bestemt avis af og til med forskellige tal, som er grebet ud af luften.
De tal, jeg taler om her i dag, er tal, som Forsvarskommandoen og ministeriet har gennemarbejdet og er enige i.
Det er helt afgørende, at vi ved at gennemføre projektet som planlagt opnår den tilstræbte og højt prioriterede synergieffekt ved at samle forsvarets helikoptere på én flyvestation og ved at samle flyvevåbenets øvrige enheder på færre, men bedre udnyttede etablissementer.
Vi har desuden som nævnt passeret the point of no return, hvor det vil være dyrere at ændre end at gennemføre.
Hvis vi ændrer kurs, vil det desuden medføre stor usikkerhed blandt personellet.
Mange ansatte har disponeret efter, at forliget står ved magt.
Jeg kunne forstå i så henseende, hvis man i Tønder rejste spørgsmålet: Hvorfor skulle vores kaserne lukkes?
Jeg ville kunne forstå, hvis man i Haderslev i det sønderjyske, som er kendetegnet ved sin store forsvarsvilje, ville spørge: Hvorfor skulle Slesvigske Fodregiment flyttes?
Man ville med rette i Næstved kunne spørge: Hvorfor skal Gardehusarregimentet, der har været her så og så mange år, flyttes til Antvorskov Kaserne?
Og sådan kunne man blive ved.
Mange bolde vil blive kastet op i luften igen.
Planen, grundlaget ændres, der opstår forsinkelser.
F.eks. er Værløse Kommune i tiltro til, at forliget står ved magt, i færd med at udlægge Nordlejren til boligområde i kommunalplanen.
Den fortsatte debat om projektet skaber unødige bekymringer for forsvarets personel, herunder det personel, der har valgt at tage udfordringen op og videreuddanne sig og påtage sig de personlige omkostninger, der f.eks. er forbundet med en midlertidig forsættelse til Værløse.
På samme tid giver det falske forhåbninger for personellet på Værløse.
Forliget blev indgået, fordi omstruktureringer er en nødvendighed for at omstille forsvaret til de nye udfordringer
Den nuværende sikkerhedspolitiske situation ændrer ikke ved beslutningsgrundlaget om lukning af Værløse som operativ flyvestation.
Såfremt provenuet på 115 mio. kr. om året ikke opnås i dette forsvarsforligsprojekt, vil forsvaret være nødsaget til at iværksætte andre strukturprojekter som kompensation for det manglende provenu.
Beslutningen om at nedlægge Værløse som operativ flyvestation er ikke alene sund økonomisk forretning, men også en operativ forsvarlig disposition.
Som forsvarschefen i øvrigt siger i sit indlæg i Berlingske Tidende mandag den 13. maj 2002: »Kendsgerningerne er, at udflytningen kører som planlagt, kontrakter er tegnet, entreprenørerne er i gang, og alt tyder på, at byggeriet bliver billigere end forudsat.
Det er beskæmmende for resten af Forsvaret at opleve, hvorledes visse dele af personellet på Flyvestation Værløse modarbejder trufne beslutninger, mens tusindvis rundt om i Forsvaret loyalt er i gang med at gennemføre de største samlede ændringer i Forsvaret siden Anden Verdenskrig, også der hvor der skal flyttes.
Toget er kørt.
Beslutningen blev truffet i juli 2000.
Udflytningen gennemføres som planlagt.
At sadle om nu vil være uforståeligt, forkert og bekosteligt.« Det var et citat af forsvarschefen i Berlingske Tidende den 13. maj 2002.
Det er jeg enig i.
Forhandling
Jeg skal ganske kort komme med en kommentar og så i øvrigt lade debatten fortsætte.
Det er sådan, at jeg kan besvare spørgsmålet bekræftende: NH 101-helikopteren bliver bygget på Karup, det er indregnet, og helikopteren kan være der.
Det, som bl.a. hr. Peter Skaarup og Mads Stenstrup fra Jyllands-Posten førte frem i pressen for nogen tid siden om, at hangarerne var for lave, fordi helikopterne var større og ikke kunne gå ind, er ikke rigtigt.
Der er 50 cm frigang.
Sådan hænger det sammen.
Så kan jeg sige, at vi selvfølgelig ikke kan sælge Nordlejren, hvis vi skal beholde 721 på Værløse, så skal der tværtimod investeres betydelige midler i Værløse.
Sådan hænger det sammen.